Атыраулық студентке ел Президентінен хат келді
DATE: 00:44, 06 Қараша 2021 | GMT +5
TITLE: Атыраулық студентке ел Президентінен хат келді
URL: https://kaz.inform.kz/news/atyraulyk-studentke-el-prezidentinen-hat-keldi_a3858556/
META: DATE: 00:44, 06 Қараша 2021 | GMT +5
TOTAL WORDS: 162
AUTHOR(S):
TEXT: Президенттің хатын Чехиядағы колледжде оқитын студентке Атырау облысының әкімі Махамбет Досмұхамбетов тапсырды. Абай Нұрсұлтанов 2016 жылы Атырау қаласындағы №38 мектеп-лицейдің 9-сыныбын бітірген. Ал, 2017 жылы Чех Республикасындағы колледжге оқуға түскен. Қазір чехиялық колледждегі халықаралық қатынастар факултетінің 4-курс студенті. Биылғы ақпаннан бері қашықтан білім алып жүр. Ол жақында Президентке жастарға көрсетіліп отырған қолдау үшін хат жазған. Президент Қасым-Жомарт Тоқаевтың хатында «Құрметті Абай! Тәуелсіздік жылдарында біз өзімізге деген сенім тұрғысынан белсенді өмір сүретін патриот, мақсаты айқын және жауапты жастар ұрпағын өсірдік. Дәл Сіздердің қатарларыңыз – Тәуелсіздіктің 30 жылдығының жарқын символы. Оқуыңды аяқтаған соң біліміңді отанымыздың игілігі үшін жұмсайтыныңа сенімдімін» - делінген. Абай Нұрсұлтанов Президентке жазған хатына жауап келетінін ойламаған. «Менің жазған хатым Мемлекет басшысына жетпейтін шығар деп ойладым. Алайда, жауап хат келгеннен кейін әр адамның дауысы Президентке жететініне сендім», -дейді Абай Нұрсұлтанов. Облыс әкімі Махамбет Досмұхамбетов шетелде білім алатын студентке жарқын болашақ тіледі. Сондай-ақ, Президенттің артқан үмітін ақтайтынына сенім білдірді. Еске сала кетелік, бұған дейін атыраулық 8 жасар қыз әлемнің супермоделі атанғанын хабарлаған едік
